Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 259/12/3304	Nové Mesto nad Váhom, 20.12.2012
EEČ : 2-24-119-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Nové Mesto nad Váhom
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX, 
Dňa 16. 2. 2012 v čase asi o  19,15 hodiny na priestranstve za autobusovou stanicou na Budovateľskej ulici v Brezovej pod Bradlom fyzicky napadol XXXXX tak, že ho chytil pravou rukou za bundu pod oblasťou hrudníka, podložil mu pravú nohu svojou pravou nohou a sotil ho smerom dozadu, v dôsledku čoho XXXXX spadol na chrbát a utrpel pritom zlomeninu dolného konca holennej kosti s posunom úlomkov a zlomeninu dolného konca lýtkovej kosti s posunom úlomkov s dobou liečenia a obmedzenia v bežnom spôsobe života po dobu najmenej 3 mesiace.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Podľa § 216 odsek 3 Trestného poriadku ukladám obvinenému, aby v priebehu skúšobnej doby uhradil poškodenému XXXXX, nar. XXXXX, trvalé bydlisko XXXXX, XXXXX škodu 1926,86 EUR. 
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
     Uznesením policajta Obvodného oddelenia PZ XXXXX sp. zn. ORP-208/BB-NM-2012 zo dňa 06.08.2012 bolo v zmysle § 206 ods. 1 Trestného poriadku vznesené obvinenie XXXXX pre prečin Ublíženia na zdraví podľa § 157 odsek 1  Trestného zákona na skutkovom základe, uvedenom vo výrokovej časti tohto uznesenia. Následne policajt v priebehu skráteného vyšetrovania podľa výsledkov dokazovania upozornil obvineného, že skutok bude v ďalšom konaní posudzovaný ako prečin Ublíženia na zdraví podľa § 156 odsek 1, odsek 3 písmeno c Trestného zákona. 
      
       Obvinený sa k spáchaniu predmetného trestného činu v plnom rozsahu priznal a súhlasil aj s postupom v zmysle § 216 Trestného poriadku  vyhlásil, že spáchal skutok, za ktorý je stíhaný, pričom nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne. 
      
        Dňa 23.11.2012  uzavrel obvinený s poškodeným XXXXX dohodu  o náhrade škody spôsobenej predmetným trestným činom.
       
        Skutkový stav je preukázaný výpoveďou samotného obvineného, výpoveďou poškodeného XXXXX a svedkov XXXXX XXXXX, XXXXX a XXXXX ako i odborným vyjadrením k povahe zranenia, ktoré poškodený utrpel.

        Podľa § 216 ods. 1 písm. a), písm. b), písm. c) Trestného poriadku môže v konaní o prečine, za ktorý zákon ustanovuje trest odňatia slobody neprevyšujúci päť rokov prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak obvinený vyhlásil, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané  slobodne, vážne a zrozumiteľne, nahradil škodu ak bola činom spôsobená alebo s poškodeným o jej náhrade uzavrel dohodu  alebo urobil iné potrebné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti  prípadu možno takéto rozhodnutie považovať za dostačujúce. 
        
       Obvinený doposiaľ nebol súdne trestaný ani postihnutý za spáchanie priestupku .

       Zvážením všetkých skutkových zistení som dospela k záveru, že v predmetnej veci boli splnené všetky podmienky uvedené v § 216 ods. 1 písm. a), b), c) Trestného poriadku, a preto som trestné stíhanie obvinenému XXXXX   podmienečne zastavila. 

      Obvinenému  XXXXX som určila skúšobnú dobu vo výmere 24 mesiacov, počas ktorej budem zisťovať, či obvinený vedie riadny život, nedopustí sa žiadnej činnosti, ktorou by porušil právny poriadok a ďalšie základné normy občianskej spoločnosti a taktiež či uhradil poškodenému spôsobenú škodu. 

      Vzhľadom k uvedeným skutočnostiam som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať na Okresnej  prokuratúre Nové Mesto nad Váhom v lehote  do troch dní od doručenia uznesenia. Sťažnosť má odkladný účinok. (§ 185 a nasl. Tr. por.)

Mgr. Katarína Zeleňáková
prokurátorka